钦定古今图书集成/明伦汇编/皇极典/第170卷 > 隋
## 钦定古今图书集成/明伦汇编/皇极典/第170卷 > 隋

### 文帝开皇元年诏以火德王

按《隋书文帝本纪》，“开皇元年二月，即皇帝位。六月癸
未，诏以初受天命，赤雀降祥，五德相生，赤为火色。其
郊及社庙衣服冕之仪，如朝会之服。旗帜牺牲，尽令
上赤，戎服以黄。”按《礼仪志》：“高祖即位，将改周制，诏
曰：三代所尚，众论多端。朕初受天命，赤雀来仪。兼姬
周已还，于兹六代，三正回复，五德相生，总以言之，并
宜火色。垂衣已降，损益可知。尚色虽殊，常兼前代。其
郊丘庙社，可依衮冕之仪。朝会衣裳，宜尽用赤。昔丹
乌木运，姬有大白之旗；黄星土德，曹乘黑首之马。在
祀与戎，其尚恒异。今之戎服，皆可尚黄，在外常所著
者，通用杂色。祭祀之服，须合礼经。宜集通儒，更可详
议。”按《崔仲方传》，“高祖受禅，仲方与高颎”议正朔服
色事。仲方曰：“晋为金行，后魏为水，周为木。皇家以火
承木，得天之统。又圣躬载诞之初，有赤光之瑞，车服
旗牲，并宜用赤。”上从之。